b"\n_START_ARTICLE_\nFord Mondeo (2000)\n_START_SECTION_\nFacelifts\n_START_PARAGRAPH_\nI l\xc3\xb8bet af sin 6\xc2\xbd-\xc3\xa5rige byggetid blev Mondeo '01 faceliftet to gange._NEWLINE_Det f\xc3\xb8rste store facelift fandt sted i juni 2003, hvor mere end 1500 dele i eksteri\xc3\xb8r, interi\xc3\xb8r og motorprogram blev \xc3\xa6ndret. K\xc3\xb8lergrillen og de nederste rudekanter fik kromrammer, t\xc3\xa5geforlygterne blev trapezformede ligesom baglygter og sidespejle blev redesignede. Kabinen fik forbedrede materialer og et nyt instrumentbr\xc3\xa6t, hvilket \xc3\xb8gede st\xc3\xb8jd\xc3\xa6mpning og komfort. Den st\xc3\xa6rkeste TDDi-motor blev afl\xc3\xb8st af to nye TDCi-motorer med commonrail-indspr\xc3\xb8jtning._NEWLINE_I september 2004 blev motorprogrammet udvidet med en 3,0-liters V6-motor med 150 kW (204 hk) og en 2,2-liters dieselmotor med 114 kW (155 hk)._NEWLINE_I september 2005 fik modellen yderligere mindre modifikationer p\xc3\xa5 front- og h\xc3\xa6kparti med let \xc3\xa6ndrede baglygter, sideblinklys med klart glas samt reflektorer p\xc3\xa5 den nederste del af kofangeren._NEWLINE_Fra januar 2006 fik 2,0-liters dieselmotorerne partikelfilter som standardudstyr._NEWLINE_Selv om produktionen af Mondeo '01 i Europa blev indstillet i maj 2007 som f\xc3\xb8lge af modelskiftet til fjerde generation, blev modellen fortsat fremstillet i Vietnam frem til slutningen af 2009._NEWLINE_2004-modellen af Mondeo blev k\xc3\xa5ret som \xc3\x85rets Brugtbil 2008.\n_START_SECTION_\nProblemer\n_START_PARAGRAPH_\nI 2007 fastslog b\xc3\xa5de ejere og fagtidsskrifter en h\xc3\xb8j rustf\xc3\xb8lsomhed for modellen. Der har v\xc3\xa6ret tilf\xc3\xa6lde, hvor et syn af en fire til fem \xc3\xa5r gammel bil viste tegn p\xc3\xa5 rustangreb. Ramt var bl.a. d\xc3\xb8renes og bagagerumsklappens underkanter, som Ford som oftest i rammerne af garantien forbedrede og forseglede, eller udskiftede komplet. Grunden til rustangrebene p\xc3\xa5 d\xc3\xb8rene og bagagerumsklappen var en ny byggem\xc3\xa5de hos underleverand\xc3\xb8ren, hvor st\xc3\xa5let blev forzinket og p\xc3\xa5 de omfalsede kanter p\xc3\xa5f\xc3\xb8rt en t\xc3\xa6tningsmasse, som var fejlbeh\xc3\xa6ftet. Begyndende kantrust kan kendes p\xc3\xa5 bobledannelse i t\xc3\xa6tningsmassen. Lignende problemer er opst\xc3\xa5et for andre bilfabrikanter som ogs\xc3\xa5 k\xc3\xb8ber reservedele fra den p\xc3\xa5g\xc3\xa6ldende underleverand\xc3\xb8r, f.eks. Mercedes-Benz.\n_START_SECTION_\nMotorsport\n_START_PARAGRAPH_\nI 2000 udviklede Ford Racing et konceptstudie af Mondeo '01 p\xc3\xa5 grundlag af det dav\xc3\xa6rende DTM-reglement. Bilen var en racerbilsprototype, som var udstyret med en 4,0-liters V8-motor og baghjulstr\xc3\xa6k. Ligesom de andre DTM-racerbiler var den en silhuetbil, som kun havde optiske men ingen tekniske ligheder med seriebilen. Det blev ved studiet, og ingen racerbil blev bygget."